அக்கை பத்மசாலி

அக்கை பத்மசாலி (Akkai Padmashali) ஒரு இந்திய திருநங்கை ஆர்வலரும், ஊக்கமளிக்கும் பேச்சாளரும்  பாடகியும் ஆவார். செயல்பாட்டாளராக இவரது பணிக்காக, கர்நாடக மாநிலத்தின் இரண்டாவது மிக உயர்ந்த குடிமக்களுக்கான அங்கீகாரமான ராஜ்யோத்சவ பிரஷஸ்தி மற்றும் அமைதி மற்றும் கல்விக்கான இந்திய மெய்நிகர் பல்கலைக்கழகத்தில் இருந்து கௌரவ முனைவர் பட்டம் பெற்றார். கர்நாடகாவில் திருமணத்தை பதிவு செய்த முதல் திருநங்கை இவர்தான்.

 தொடக்க கால வாழ்க்கை மற்றும் தொழில் 
பெங்களூரைச் சேர்ந்தவர் பத்மசாலி.  இவரின் தந்தை விமானப்படையில் இருந்தார். இவரின் தாயார் ஒரு இல்லத்தரசி. பத்மசாலி தனக்கு ஒதுக்கப்பட்ட ஆண் பாலினப் பாத்திரத்திற்கு இணங்க தன்னால் முடிந்தவரை முயற்சி செய்தார். 12 வயதில் தற்கொலை முயற்சியில் உச்சக்கட்டத்தை அடைந்தார். படிப்படியாக, அவர் தனது பாலின அடையாளத்தை தனது சகோதரரிடம் தெரிவித்தார். பள்ளிக்குச் செல்லும் போது, பெங்களூரில் உள்ள கப்பன் பார்க் அருகே திருநங்கைகளைப் பார்த்து, அவர்களைப் போல இருக்க விரும்பினார்.  இவர் ஒரு நேர்காணலில், தனது சகோதரியின் ஆடைகளை அணியும்போது அல்லது பெண்களுடன் விளையாடும்போது, இவரது பெற்றோர்கள் கோபமடைந்து திட்டுவார்கள் என்று கூறியுள்ளார். இது அவரது குழந்தைப் பருவத்தை மிகவும் குழப்பமானதாக மாற்றியது. இவர் எப்படி இருக்கிறார் என்பதைப் புரிந்துகொள்ளவும் ஏற்றுக்கொள்ளவும் மறுத்த பெற்றோரை சமாதானப்படுத்த முயன்றது இவருடைய சகோதரர் ஆவார். அவர்கள் இவரை மருத்துவர்கள் மற்றும் பிற நிபுணர்களிடம் அழைத்துச் செல்வார்கள். பத்மசாலி பத்தாம் வகுப்புக்குப் பிறகு படிப்பைக் கைவிட வேண்டியதாயிற்று. பின்னர், அவர் பாலியல் வேலைக்குச் செல்ல வேண்டிய கட்டாயம் ஏற்பட்டது. அதை இவர் நான்கு ஆண்டுகள் தொடர்ந்தார். அப்போதுதான் இவர் மற்ற திருநங்கைகளுடன் தொடர்பு கொண்டு அவர்களின் அனுபவங்களை உணர முடிந்தது.

ஒரு நேர்காணலில், பத்மசாலி, "நான் சமூக விரோதியாகவோ அல்லது சமூகத்திற்கு தேவையற்ற நபராகவோ மாறவில்லை. எனது போராட்டம் 'ஏற்றுக்கொள்ளுதல் மற்றும் சமூக உள்ளடக்கம்' என்பதாகும். என்னுடன் இருந்த உயிரியல் பாலினத்திற்கு எதிரான மாற்றம் மற்றும் பாகுபாடு ஆகியவற்றிற்காக என்னுடைய போராட்டம் இருந்தது என்று கூறுகிறார். பத்மசாலி மற்ற திருநங்கைகளோடு இணைந்து கலந்துரையாடிய போது அரசின் கொள்கைகள் திருநங்கைகளுக்கு ஆதரவாக இல்லை என்பதையும் பல்வேறு சூழ்நிலைகளில் அவர்கள் கடுமையான சமத்துவமின்மையை எதிர்கொள்கிறார்கள் என்பதையும் உணர்ந்துள்ளார்.

நவம்பர் 1, 2017 அன்று முன்னாள் அமெரிக்க ஜனாதிபதி பராக் ஒபாமா தனது இந்திய வருகைக்காக வந்தபோது, நகர்மன்றத்தின் தேநீர் விருந்திற்கு அழைக்கப்பட்ட முதல் திருநங்கை அக்கை பத்மசாலி ஆவார். இதற்கு முன்பு 2015-ஆம் ஆண்டில் இவர் வெள்ளை மாளிகைக்கு அழைக்கப்பட்டார். ஆனால், அந்த நேரத்தில் இவரால் கலந்து கொள்ள முடியவில்லை.

நாட்டிலேயே பெண் என பாலினத்தைக் குறிப்பிட்டு ஓட்டுநர் உரிமம் பெற்ற முதல் திருநங்கை இவர்தான். இந்தியத் தலைமை நீதிபதி பதவியேற்பு விழாவில் கலந்து கொள்ளுமாறு பத்மசாலிக்கு இந்திய குடியரசுத் தலைவர் அழைப்பு விடுத்திருந்தார். இவர் தனது நீண்ட கால கூட்டாளியான வாசு என்ற திருநங்கையை மணந்தார். கர்நாடகாவில் திருமணத்தைப் பதிவு செய்த முதல் திருநங்கை பத்மசாலி ஆவார்.

 செயல்படுதன்மை 
பத்மசாலி பெங்களூரில் உள்ள சங்கமா என்ற எல்ஜிபிடி உரிமைக் குழுவில் தனது வாழ்க்கையைத் தொடங்கினார். அப்போதிருந்து அவர் திருநங்கைகள் மற்றும் பாலியல் சிறுபான்மையினரின் கண்ணியம் மற்றும் உரிமைகளை உறுதி செய்வதற்கான போராட்டத்தில் போராடி வருகிறார். இந்தியத் தண்டனைச் சட்டத்தின் 377வது பிரிவின் கொடூரமான சட்டம் நீக்கப்பட வேண்டும் என்று அவர் கருதினார், ஏனெனில் இந்தச் சட்டத்தின் கீழ் பலமுறை காவல்துறையினரால் துஷ்பிரயோகம் செய்யப்பட்டு மீறப்பட்டது.

காலனித்துவ சட்டம் அரசியலமைப்பு உரிமைகள் மற்றும் 2014 NALSA தீர்ப்பை மீறுவதாகக் கூறி, சட்டப்பிரிவு 377 க்கு எதிராக இந்திய உச்ச நீதிமன்றத்தில் பத்மசாலி மனு தாக்கல் செய்தார்.

 மேற்கோள்கள் 

பகுப்பு:21 ஆம் நூற்றாண்டு இந்தியப் பெண் எழுத்தாளர்கள்
பகுப்பு:வாழும் மக்கள்